Съдържание

# Функция STYLE

Прилага стил върху клетката, съдържаща формулата. След зададено време може да бъде приложен друг стил.

Тази функция винаги връща числовата стойност 0, което позволява да я използвате, като съберете STYLE с други функции в същата клетка, без да промените стойността на клетката.

Функцията STYLE не трябва да се използва без основателна причина, тя е предназначена за употреба с асинхронни функции от приставки, за да уведомява визуално за наличието на резултат. В почти всички други случаи използването на условно форматиране е по-добър избор.

### Синтаксис

STYLE("Стил" [; Време [; "Стил2"]])

Стил е името на стила за клетки, който да бъде приложен върху клетката. Имената на стилове не са чувствителни към регистъра и трябва да се въвеждат в кавички.

Време е незадължителен времеви интервал в секунди. След изминаване на това време се прилага стилът, указан в Стил2. Оставете параметъра празен, ако не искате стилът да бъде променен.

Стил2 е незадължителното име на стил за клетки, който да бъде присвоен на клетката, след като измине времето, зададено в параметъра Време. Ако този параметър липсва, се прилага стилът за клетки „По подразбиране“.

Във функциите на LibreOffice Calc параметрите, отбелязани като „незадължителни“, могат да се пропускат само ако след тях не следват още параметри. Например, ако функцията приема четири параметъра, от които последните два са незадължителни, можете да изпуснете четвъртия параметър или третия и четвъртия, но не и само третия.

### Примери

=10+STYLE("Добър",60,"Неутрален")

Попълва клетката със стойността 10 и прилага стила с име „Добър“. След 60 секунди се прилага стилът „Неутрален“.

=A1*A2+STYLE(IF(CURRENT()<100,"Лош","Добър"))

Попълва клетката с произведението на стойностите от клетките A1 и A2 и прилага стила „Лош“, ако резултатът е по-малък от 10, в противен случай – стила „Добър“. Тук функцията CURRENT() е използвана, за да се получи текущо изчисляваната стойност на функцията в клетката.

="Общо"&T(STYLE("Резултат"))

Попълва клетката с текста „Общо“ и прилага стила с име „Резултат“. Забележете, че в този пример се борави с текстови стойности, затова резултатът на функцията STYLE трябва да се добави към текста чрез операцията &. Функцията T() е използвана, за да не се добави числото „0“ към получения текст.

#### Техническа информация

Тази функция не е част от стандарта Open Document Format for Office Applications (OpenDocument) Version 1.3. Part 4: Recalculated Formula (OpenFormula) Format. Пространството от имена е

ORG.OPENOFFICE.STYLE

Теми, свързани с показаната

Уикистраница за STYLE

Функции за електронни таблици

Задаване на формати чрез формула

Функция CURRENT

Функция T